b"\n_START_ARTICLE_\nEpitheliocytus microplicatus\n_START_PARAGRAPH_\nM-rakud (ladina keeles epitheliocytus microplicatus) on paljude selgroogsete valdavalt seedekulgla (peen- ja j\xc3\xa4mesoole) koondl\xc3\xbcmfifolliikulites ja BALT-s\xc3\xbcsteemis leiduv membranoosne rakut\xc3\xbc\xc3\xbcp, mis harilikult paiknevad Peyeri naastude peal._NEWLINE_M-rakkude areng, anatoomia, morfoloogia, histoloogia, patoloogia ja apoptoos v\xc3\xb5ivad erineda nii liigiti, indiviiditi kui ka arenguastmeti._NEWLINE_Antigeenide imendumine seedetraktis toimub selliselt, et M-rakkude pinnale sattunud antigeenid t\xc3\xb5mmatakse endots\xc3\xbctoosi abil p\xc3\xb5iekesena raku sisse, kus need transporditakse Peyeri naastu ja selle kaudu eritatakse l\xc3\xbcmfiringesse. _NEWLINE_Nende f\xc3\xbcsioloogiline roll arvatakse seisnevat mitmete mikroorganismide ja makromolekulide fagots\xc3\xbctoosis ja transts\xc3\xbctoosis ning teatud antigeenide esitlemine l\xc3\xbcmfifolliikuli immuunrakkudele kutsumaks esile immuunvastust. _NEWLINE_Makrofaagid ja dendriitrakud saavad antigeene M-rakkudelt ja esitlevad neid T-rakkudele. _NEWLINE_Neid seostatakse paikse limaskestaimmuunsusega. _NEWLINE_M-rakkude kahjustumisega (n\xc3\xa4iteks p\xc3\xb5letiku puhul) seostatakse epiteelrakukihi v\xc3\xb5imetusega mikroorganisme kinni hoida, mis omakorda aitab kaasa nende levikule organismis. M-rakke kasutavad virulentsusfaktoritena mitmed patogeenid, sh Shigella flexneri, Salmonella typhimurium, ja Yersinia pseudotuberculosis ja mitmete haigustekitajatega nakatunud prioonid.  _NEWLINE_Ka polioviirus, listeeriabakter, Mycobacterium avium subsp. paratuberculosis, gripiviirused, S. typhimurium, HI-viirus, Staphylococcus aureus ja reoviirused kasutavad kehasiseses transpordis \xc3\xa4ra 'manipuleeritud' M-rakke ja v\xc3\xb5i M-rakkude puudumist._NEWLINE_M-rakk on kantud kehtivasse inimese ts\xc3\xbctoloogia ja histoloogia standards\xc3\xb5navarasse Terminologia Histologica."